টানা শৈত্যপ্রবাহ, মারাত্মক ক্ষতির মুখে চাষবাস! অগ্নিমূল্য হবে বাজার?

ওয়েব ডেস্ক: প্রবল শৈত্যপ্রবাহে (Cold Wave) কাঁপছে উত্তর ভারত (North India)। এর জেরে ব্যাহত হচ্ছে রাজধানী সহ একাধিক রাজ্যের স্বাভাবিক জনজীবন। শুধু তাই নয়, এই চূড়ান্ত শীতের প্রভাব এবার পড়তে চলেছে বাজারের উপরেও। আগামী মাস অর্থাৎ, ফেব্রুয়ারিতে ফল, সবজির দামে আগুন লাগতে (Market Price Hike) পারে বলে মনে করছেন বিশেষজ্ঞরা। কারণ, তীব্র শীত ও ঘন কুয়াশার কারণে ক্ষতিগ্রস্ত হচ্ছে মাঠের ফসল।

জানা গিয়েছে, এই হাড়কাঁপানো ঠান্ডায় হরিয়ানা ও রাজস্থানের বিভিন্ন এলাকায় আলু ও সর্ষে চাষ (Potato And Mustard Cultivation) মারাত্মকভাবে ক্ষতিগ্রস্ত হচ্ছে। আলু চাষিদের মতে, মাসখানেক আগে বৃষ্টি সামলে যেটুকু আলু চারা মাঠে বেঁচেছিল, তাও এই ঠান্ডায় ঠিকমতো বড় হচ্ছে না। যে মাঠে ১৫০ কুইন্টাল আলু উৎপাদন হত, সেখানে এবার অর্ধেক ফলন হবে বলে আশঙ্কা করছেন কৃষকরা। মোটকথা, ফসল বৃদ্ধির গুরুত্বপূর্ণ সময় দীর্ঘদিনের এই শৈত্যপ্রবাহের কারণে ফসলের উৎপাদনে বড়সড় ধস নামার আশঙ্কা তৈরি হয়েছে।

আরও পড়ুন: ঠান্ডায় শিমলা–মৌসুরিকে পিছনে ফেলল দিল্লি ও গুরুগ্রাম!

এদিকে ঘন কুয়াশা ও তীব্র শীতের কারণে সর্ষের ফুলও ঝরে যাচ্ছে এবং শুঁটি তৈরি হচ্ছে না বলে জানা গিয়েছে। অনেক গাছে বীজ ছোট হয়ে যাচ্ছে বা ঠিকমতো তৈরি হচ্ছে না। এতে ২৫ থেকে ৩০ শতাংশ পর্যন্ত ফলন কমার আশঙ্কা করছেন চাষিরা। কৃষি বিশেষজ্ঞদের মতে, অতিরিক্ত ঠান্ডা ফসলের বৃদ্ধি ক্ষমতা কমিয়ে দেয় এবং এই পরিস্থিতি দীর্ঘস্থায়ী হলে ক্ষতি আরও বাড়তে পারে। বিশেষজ্ঞদের মতে, সর্ষের উৎপাদন কমলে সর্ষের তেলের দাম বাড়তে পারে এবং আলুর ফলন কমলে সবজির বাজারেও তার প্রভাব পড়বে।